
Τιμητική εκδήλωση για τον Πρέσβη της Ελβετίας στην Ελλάδα
Dr. Lorenzo Amberg
Πραγματοποιήθηκε στο Σπίτι της Κύπρου τη Δευτέρα 13 Ιουλίου στις 12 το μεσημέρι, εκδήλωση προς τιμήν του Πρέσβη της Ελβετίας στην Ελλάδα Δρα Lorenzo Amberg που  οργάνωσε η Εταιρεία Μελέτης Έργου Ιωάννη Καποδίστρια επί τη λήξει της θητείας του.

Το σκεπτικό της εκδήλωσης αφορούσε στη συμβολή του Πρέσβη στις προσπάθειες της Εταιρείας στη μελέτη του έργου του Ιωάννη Καποδίστρια, ο οποίος υπήρξε εμβληματικό πρόσωπο για την ιστορία της Ελβετικής Ομοσπονδίας κατά τη δεύτερη δεκαετία του 19ου αιώνα.

Στην εκδήλωση μίλησαν, ο κ. Ανδρέας Κούκος, Νομικός - Πρόεδρος της Εταιρείας Μελέτης Έργου Ιωάννη Καποδίστρια, ο κ. Αντώνιος Βογιατζής, Δικηγόρος - Πρόεδρος του Μουσείου της Πόλεως των Αθηνών Ίδρυμα Βούρου – Ευταξία, και ο κ. Γεράσιμος Νοταράς, Επικεφαλής του Ιστορικού Αρχείου Εθνικής Τραπέζης Ελλάδος.

Και οι τρεις ομιλητές αναφέρθηκαν στην εξέχουσα προσωπικότητα του Πρέσβη και στην αγαστή και γόνιμη συνεργασία που είχαν μαζί του κατά τη διάρκεια των πέντε χρόνων παραμονής του στην Ελλάδα.

Ειδικότερα, ο κ. Ανδρέας Κούκος μίλησε για τη στενή σχέση του Καποδίστρια με την Ελβετία και τον κομβικό ρόλο που διαδραμάτισε στη θεσμική αναδιοργάνωση της Ελβετίας, καθώς και στην ενδυνάμωση του καθεστώτος της μόνιμης ουδετερότητας (1813-1815).  Η σύγχρονη Ελβετία, χωρίς εκείνον, αναμφίβολα, δεν θα ήταν αυτό που είναι σήμερα.
Στη συνέχεια, η Εταιρεία Μελέτης Έργου Ιωάννη Καποδίστρια δια του Προέδρου της κ. Ανδρέα Κούκου ανακήρυξε τον Δρα Lorenzo Amberg Επίτιμο Μέλος της και η εκδήλωση έκλεισε με σύντομο μουσικό πρόγραμμα από τη μαθήτρια Εύη Λαγάρα, στο φλάουτο (Διάκριση στο διαγωνισμό Urs Ruttimann-2013). Στο πιάνο η μαέστρος Έλενα Καντάρη. Έπαιξαν έργα Γιόχαν Σεμπάστιαν Μπαχ, Μίκη Θεοδωράκη και Μάνου Χατζηδάκι. Ο Βασίλης Λέκκας, μέλος της Εταιρείας, ερμήνευσε την «Αθανασία» του Χατζηδάκι σε στίχους Νίκου Γκάτσου.  

